**Līgumcenas pārrēķināšanas metodika spēkā esošiem līgumiem attiecībā uz ēku būvniecību.**

Zemāk aprakstītā līgumcenas pārrēķināšanas metodika veidota ēku būvniecības līgumiem, ņemot vērā, ka ēku būvniecībā tāme var sastāvēt no tūkstošiem dažādu būvizstrādājumu pozīcijām un vienlaikus tikai daļai atsevišķu būvizstrādājumu cenu izmaiņas uzrauga Centrālā statistikas pārvalde (CSP). Līdz ar to attiecībā uz būvizstrādājumiem, kuru cenu izmaiņas fiksē CSP, līgumcenas pārrēķināšanā ir iespējams izmantot CSP datus par konkrēto būvizstrādājumu cenu izmaiņām, savukārt uz cenu izmaiņām pārējām tāmes pozīcijām būtu attiecināma kopējā būvniecības inflācija noteiktā periodā.

1. **Līgumcenas izmaiņu attiecināmība**

Ievērojot Publisko iepirkumu likumā (PIL) noteikto un Iepirkumu uzraudzības biroja (IUB) skaidrojumus, līgumcenu izmaiņu process, ja tas jau sākotnēji nebija paredzēts līgumā, nedrīkst būt kā dinamiska cenu izmaiņu formula, proti, katras līgumcenas izmaiņas ir jāvērtē atsevišķi. Līdz ar to konkrētā situācijā līgumcenas izmaiņas būtu attiecināmas:

* uz visiem vēl neizpildītiem būvdarbiem, ja visus būvdarbus plānots pabeigt 3-6 mēnešu laikā, skaitot no līgumcenas izmaiņu veikšanas;

vai

* uz visiem turpmāko 3-6 mēnešu laikā plānotajiem būvdarbiem, kurus plānots izpildīt, skaitot no līgumcenas izmaiņu veikšanas.

Ja pēc minētā perioda turpinās PIL 61.p. (3) 3) noteiktie neparedzētie apstākļi, pusēm par turpmāk izpildāmo būvdarbu cenu jāvienojas atsevišķi.

1. **Kādas pozīcijas un pēc kādiem principiem indeksē.**

Nosakot līgumcenas izmaiņas, par pamatu tiek ņemti finanšu piedāvājumā iesniegtās cenas un CSP sniegtie dati par noteiktu būvizstrādājumu vidējo cenu pārmaiņām (%) attiecināmā periodā. Ja CSP datos un tāmē nav atrodamas tādas pašas vai līdzvērtīgas būvizstrādājumu pozīcijas, uz tām tiek attiecināma kopējā būvniecības inflācija valstī, tādā apmērā, kā to nevarēja paredzēt saprātīgs būvkomersants, ievērojot būvniecības cenu izmaiņu dinamiku periodā pirms piedāvājuma iesniegšanas.

Atskaites punkts cenas izmaiņu noteikšanai ir piedāvājuma iesniegšanas pēdējā diena, proti, brīdis, kad būvkomersants varēja ietekmēt piedāvāto cenu. Attiecīgi cenas izmaiņas tiek rēķinātas līdz līgumcenas izmaiņas veikšanas dienai vai dienai, līdz kurai pieejami jaunākie CSP dati.

Ņemot vērā, ka būvkomersantam ir pienākums uzņemties saprātīgu inflācijas risku, kā arī Eiropas Centrālās bankas viedoklis ir, ka saprātīga inflācija ir 2% gadā, nosakot līgumcenas izmaiņu koeficientu, no kopējā aprēķinātā cenas izmaiņu procenta atņemt 2%, kas ir saprātīga inflācija gadā.

1. **Pamatojošie dokumenti cenas izmaiņām**

Līgumcenas izmaiņas ierosina būvkomersants, kas pasūtītājam iesniedz detalizētu pārskatu par cenu izmaiņām konkrētās pozīcijās, ņemot vērā CSP datus un tāmi.

Ja puses saprātīgā laikā nespēj vienoties vai pastāv strīds par konkrētām pozīcijām, pasūtītājam ir jāpieaicina būvspeciālists (piemēram, būvuzraugs vai FIDIC Inženieris), kas sniedz atzinumu par līgumcenas izmaiņu pamatotību, ievērojot augstāk minētos līgumcenas izmaiņu veikšanas pamatprincipus.

Līgumcenas izmaiņu pamatotībai pasūtītājs jau sākotnēji var arī pieaicināt būvspeciālistu (piemēram, būvuzraugu vai FIDIC Inženieri), kas sniedz atzinumu par līgumcenas izmaiņu pamatotību, ievērojot augstāk minētos līgumcenas izmaiņu veikšanas pamatprincipus.